РЕШЕНИЕ НА СЪВЕТА
от 20 декември 2010 година
за изменение на Решение 2010/320/ЕС, отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит
(2011/57/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз (ДФЕС), и по-специално член 126, параграф 9 и член 136 от него,
като взе предвид препоръката на Европейската комисия,
като има предвид, че:
(1)
В член 136, параграф 1, буква а) ДФЕС се предвижда възможността за приемане на мерки, отнасящи се до държавите-членки, чиято парична единица е еврото, с цел засилване на координацията и наблюдението на бюджетната им дисциплина.
(2)
В член 126 ДФЕС се предвижда, че държавите-членки трябва да избягват прекомерен бюджетен дефицит, и се установява съответната процедура при прекомерен дефицит. Пактът за стабилност и растеж, който в корективната си част определя по-подробно тази процедура, осигурява рамката за подпомагане на държавната политика за бързо възстановяване на стабилното състояние на бюджета при отчитане на икономическата ситуация.
(3)
На 27 април 2009 г. в съответствие с член 104, параграф 6 от Договора за създаване на Европейската общност Съветът реши, че в Гърция е налице прекомерен бюджетен дефицит.
(4)
В съответствие с член 126, параграф 9 и член 136 ДФЕС на 10 май 2010 г. Съветът прие Решение 2010/320/ЕС (1) (наричано по-нататък „решението“), отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит най-късно до 2014 г. За коригирането на дефицита Съветът установи следния план: бюджетният дефицит да не надхвърля 18 508 милиона евро през 2010 г., 17 065 милиона евро през 2011 г., 14 916 милиона евро през 2012 г., 11 399 милиона евро през 2013 г. и 6 385 милиона евро през 2014 г.
(5)
Според прогнозата, с която Съветът разполагаше в момента на приемане на решението, реалният БВП се очакваше да се свие с 4 % през 2010 г. и с 2,5 % през 2011 г., след което да започне отново да нараства с 1,1 % през 2012 г. и с 2,1 % през 2013 г. и 2014 г. Очакваше се дефлаторът на БВП да бъде 1,2 %, - 0,5 %, 1,0 %, 0,7 % и 1,0 % за периода от 2010 г. до 2014 г. съответно. Въз основа на измененията на икономическите показатели прогнозите вече сочат намаление на реалния БВП с 4,25 % през 2010 г. и с 3 % през 2011 г., а след това възстановяване с растеж от 1,1 % през 2012 г. и 2,1 % през 2013 и 2014 г. Сега се очаква дефлаторът на БВП да бъде 3,0 %, 1,5 %, 0,4 %, 0,8 % и 1,2 % за периода от 2010 г. до 2014 г. съответно.
(6)
На 7 септември 2010 г. Съветът прие Решение 2010/486/ЕС (2), с което се изменя решението.
(7)
На 15 ноември 2010 г. Евростат утвърди статистическите данни на Гърция за бюджетния дефицит и дълга съгласно Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (3). Във връзка с това данните за дефицита и дълга за 2006-2009 г. бяха преразгледани към повишаване. Данните за съотношението на бюджетния дефицит спрямо БВП за 2009 г. бяха променени от 13,6 % на 15,4 %, а за съотношението на дълга към БВП - от 115,1 % на 126,8 %.
(8)
Гърция отбеляза задоволителен напредък в прилагането на изискваните съгласно решението мерки, включително за намалението на бюджетния дефицит. Въпреки това горепосоченото преразглеждане на статистическите данни заедно с ниската събираемост на приходите и други проблеми при изпълнението на бюджета, включително натрупването на изискуеми задължения, означава, че определеният максимален размер на бюджетния дефицит за 2010 г. най-вероятно няма да бъде спазен. Това надхвърляне на максималния размер на дефицита ще трябва да бъде компенсирано през 2011 г.
(9)
На 24 ноември 2010 г. Гърция представи на Съвета и Комисията доклад с изложение на мерките, взети за изпълнение на решението. Комисията анализира доклада и заключи, че Гърция изпълнява задоволително решението.
(10)
С оглед на гореизложеното изглежда целесъобразно решението да бъде изменено в редица аспекти, без да се променят крайният срок за коригиране на прекомерния бюджетен дефицит и съответният план за бюджетния дефицит и нарастването на държавния дълг в номинално изражение,
ПРИЕ НАСТОЯЩОТО РЕШЕНИЕ:
Член 1
Решение 2010/320/ЕС се изменя, както следва:
1.
В член 1, параграф 3 второто изречение се заменя със следното:
„Въз основа на прогнозите за БВП от ноември 2010 г. съответният план за съотношението на дълга към БВП е следният: да не надвишава 143 % през 2010 г., 153 % през 2011 г., 157 % през 2012 г., 158 % през 2013 г. и 156 % през 2014 г.“.
2.
В член 2, параграф 3 буква б) се заменя със следното:
„б)
прилагане на законодателство, с което се засилва фискалната рамка. Това следва да включва по-специално утвърждаването на средносрочна фискална рамка, заделянето на задължителен резерв за непредвидени разходи в бюджета, съответстващ на 5 % от общите кредити за правителствения сектор, различни от тези за заплати, пенсии и плащания на лихви, създаването на по-добър механизъм за наблюдение на разходите, както и на бюджетна служба към Парламента;“.
3.
В член 2, параграф 3 буква ж) се заличава.
4.
В член 2, параграф 3 буква к) се заменя със следното:
„к)
подобряване на управлението на публичните активи с цел да се съберат минимум 7 милиарда евро за периода 2011-2013 г., от които най-малко 1 милиард евро - през 2011 г., и постъпленията от продажби на активи (недвижими имоти и финансови активи) трябва да се използват за погасяване на дълга и да не водят до намаляване на усилията за фискална консолидация с цел спазване на максималните размери на дефицита по член 1, параграф 2;“.
5.
В член 2, параграф 3 буква м) се заменя със следното:
„м)
приемане на нормативен акт, забраняващ на органите на местното управление да имат дефицит най-малко до 2014 г.; намаление на трансферите към органите на местното управление в съответствие с планираните икономии и прехвърляне на компетентност;“.
6.
В член 2, параграф 3 буква о) се заменя със следното:
„о)
въвеждане на единна електронна система за предписване на лекарства; публикуване на целия списък с цените на лекарствата на пазара; прилагане на списъка на лекарствата, за които не се предвижда възстановяване на разходите, и на списъка на лекарствата, които се продават без рецепта; публикуване на новия списък на лекарствата, за които се предвижда възстановяване на разходите, чрез използване на новата система на референтни цени; използване на информацията, получена чрез електронната система за предписване на лекарства и сканиране, за събирането на отстъпките от фармацевтичните предприятия; въвеждане на механизъм за наблюдение, позволяващ ежемесечно оценяване на разходите за лекарствени продукти; въвеждане на доплащане в размер на 5 евро за редовните амбулаторни услуги и предвиждане на доплащане при необосновани посещения в отделенията за спешна помощ; публикуване на одитираните отчети на болниците и здравните центрове и създаване на независима работна група от специалисти по здравеопазване, чиято задача е до края на май 2011 г. да изготви подробен доклад за цялостна реформа на системата на здравеопазването, целяща подобряване на ефикасността и ефективността ѝ;“.
7.
В член 2, параграф 3 буква п) се заличава.
8.
В член 2, параграф 3 се добавят следните букви:
„р)
допълнително намаление на оперативните разходи най-малко с 5 %, което да доведе до икономии в размер най-малко 100 милиона евро;
с)
допълнително намаление на трансферите, което да доведе до икономии за държавния бюджет в размер най-малко 100 милиона евро. Публичните образувания, които получават тези трансфери, трябва да осигурят съответно намаление на разходите си, за да няма натрупване на просрочени задължения;
т)
въвеждане на проверка на имущественото състояние при семейните надбавки от януари 2011 г., което да доведе до икономии в размер най-малко 150 милиона евро (след приспадане на съответните административни разходи);
у)
ограничаване на покупките на военно оборудване (доставки) най-малко с 500 милиона евро в сравнение с действителното равнище от 2010 г.;
ф)
намаление на разходите за лекарствени продукти от страна на социалноосигурителните фондове с 900 милиона евро - чрез допълнително намаление на цените на лекарствата и нови процедури за обществени поръчки, и намаление на разходите от страна на болниците (включително разходите за оборудване) най-малко с 350 милиона евро;
х)
промени в управлението, ценообразуването и заплатите в публичните предприятия с цел реализиране на икономии в размер най-малко 800 милиона евро;
ц)
изравняване на данъчното облагане на горивото за отопление и дизеловото гориво след 15 октомври 2011 г. с цел борба с измамите и осигуряване на допълнителни приходи в размер най-малко 400 милиона евро през 2011 г., след отчитане на специалните мерки за защита на най-бедните слоеве от населението;
ч)
увеличение на намалените ставки на ДДС съответно от 5,5 на 6,5 % и от 11 на 13 %, което да доведе до допълнителни приходи в размер най-малко 880 милиона евро, и намаление на ставката на ДДС за лекарствата и хотелските услуги по настаняване от 11 на 6,5 %, което да доведе до разходи в размер най-много 250 милиона евро без икономиите на социалноосигурителните фондове и болниците в резултат на по-ниската ставка на ДДС за лекарствата;
ш)
засилване на борбата с контрабандата на горива (най-малко 190 милиона евро);
щ)
увеличаване на съдебните такси (най-малко 100 милиона евро);
аа)
изпълнение на план за ускоряване на събирането на просрочените данъчни вземания (най-малко 200 милиона евро);
бб)
ускоряване на събирането на глобите за нарушения на данъчното законодателство (най-малко 400 милиона евро);
вв)
събиране на приходи в резултат на новата уредба на данъчните спорове и производства (най-малко 300 милиона евро);
гг)
приходи от подновяването на лицензите за далекосъобщителни дейности, чийто срок на валидност изтича (най-малко 350 милиона евро);
дд)
приходи от концесии (най-малко 250 милиона евро);
ее)
план за преструктуриране на мрежата за градски транспорт в Атина (OASA). Целта на плана трябва да бъде намаляване на оперативните загуби на предприятието и осигуряване на икономическата му жизнеспособност. Той трябва да включва намаление на оперативните разходи на предприятието и повишение на цените на услугите. Необходимите действия се предприемат до март 2011 г.;
жж)
нормативен акт за ограничаване на назначенията на служители в целия правителствен сектор до съотношение от най-много един новоназначен на пет пенсионирани или съкратени служители, без да се допускат изключения за отделни сектори, като тук се включват служителите, които са прехвърлени от преструктурираните публични предприятия към държавните служби;
зз)
нормативен акт, с който се укрепва създаването на пазар на труда и в който се предвижда, че споразуменията в рамките на отделно предприятие се ползват с приоритет пред тези на ниво сектор или професия, без да се допускат неоправдани изключения; колективните споразумения в рамките на отделно предприятие не се ограничават чрез изисквания за минимален размер на предприятието; премахва се възможността за разширяване действието на споразуменията на ниво сектор или професия по отношение на лица, неучаствали в преговорите; удължава се изпитателният срок при нова работа; премахват се времевите ограничения за използване на агенции за временна заетост; премахват се пречките за по-широко използване на срочни договори; отменят се правилата за по-високо почасово заплащане на лицата, работещи при намалено работно време, и се допуска по-гъвкава уредба на работното време, включително работа на смени при намалено работно време.“.
9.
В член 2, параграф 4 буква а) се заличава.
10.
В член 2, параграф 4 се добавят следните букви:
„в)
погасяване на просрочените задължения, натрупани през предходните години;
г)
многогодишен план за структурна фискална консолидация, който включва мерки в размер най-малко 5 % от БВП и ще гарантира изпълнението на целите за дефицита до 2014 г.;
д)
план за предотвратяване на избягването на данъчно облагане, включващ количествени показатели за изпълнение, по които трябва да се отчита данъчната администрация; законодателство за рационализиране на административните производства при данъчни спорове и производствата за обжалване по съдебен ред, както и необходимите актове и процедури за по-успешно справяне с грешките, корупцията и неефективността на служителите от данъчната администрация, включително предвиждане на съдебно преследване при неизпълнение на служебните задължения;
е)
подробен план за действие и график за завършване и въвеждане на опростената система за възнагражденията;
ж)
подобряване на системите за счетоводна отчетност и фактуриране на болниците чрез: окончателно въвеждане на системата на двустранно счетоводство на начислена основа във всички болници; използване на единна система за кодиране и общ регистър за доставките на медицински продукти; изчисляване на запасите и потоците на медицинските продукти във всички болници, използващи единната система за кодиране на медицинските продукти; събиране на доплащаните суми от пациентите във всички заведения от националната здравна система; своевременно фактуриране на разходите за лечение (в срок от 2 месеца) на гръцките социалноосигурителни фондове, другите държави-членки и частните здравноосигурителни фондове и гарантиране, че най-малко 50 % от общия обем на лекарствата, използвани от публичните болници до края на 2011 г., са генерични и незащитени с патент лекарства, чрез въвеждане на задължението всички публични болници да обявяват обществени поръчки за лекарствени продукти по активно вещество;
з)
с цел борба с излишните разходи и неефикасното управление в държавните предприятия и осигуряване на най-малко 800 милиона евро бюджетни икономии Гърция трябва да приеме до края на февруари 2011 г. нормативен акт за: намаляване на основните възнаграждения в публичните предприятия с най-малко 10 % на равнището на предприятието, за ограничаване на допълнителните възнаграждения до 10 % от основните възнаграждения, за въвеждане на максимален размер на брутния доход от 4 000 евро месечно (12 плащания годишно), за повишаване на цените за пътуване с градския транспорт с поне 30 %; за повишаване на други цени; да въведе мерки с цел намаляване на оперативните разходи на публичните предприятия с 15-25 %; и да приеме нормативен акт за преструктуриране на OASA до март 2011 г.;
и)
нова регулаторна рамка за улесняване на сключването на концесионни споразумения за регионалните летища;
й)
създаване на независима работна група по образователната политика с цел повишаване на ефикасността на системата на общественото образование (основно, средно и висше) и по-ефикасно използване на ресурсите;
к)
приемане на закон за създаване единен орган за възлагане на обществени поръчки в съответствие с плана за действие.“.
11.
В член 2, параграф 5 буква б) се заменя със следното:
„б)
анализ на резултатите от първия етап на независимия преглед на функционирането на централната администрация, включително на препоръките за оперативни мерки, и завършване на прегледа на действащите социални програми;“.
12.
В член 2, параграф 5, буква г) годините „2010-2060 г.“ се заменят с годините „2009-2060 г.“.
13.
В член 2, параграф 5 се добавя следната буква:
„з)
допълнително насърчаване на използването на генерични лекарства чрез задължително предписване на лекарствата въз основа на активното вещество посредством електронната система за предписване;“.
14.
В член 2, параграф 6 буква а) се заменя със следното:
„а)
включване в проектобюджета за 2012 г. на мерки за фискална консолидация, възлизащи на най-малко 2,2 % от БВП. В бюджета се съдържат по-специално следните мерки (или в извънредни случаи - мерки, с които се постигат сходни икономии): допълнително разширяване на данъчната основа за облагане с ДДС чрез прехвърлянето на продуктите и услугите от намалената към нормалната ставка (с цел допълнителни постъпления от 300 милиона евро); намаляване на публичната заетост в допълнение на правилото за назначаване на един нов служител на всеки пет пенсионирани (с цел спестяване на най-малко 600 милиона евро); въвеждане на акциз върху алкохолните напитки (на обща стойност от най-малко 300 милиона евро); разширяване на данъчната основа на данъка върху недвижимата собственост чрез актуализиране на стойността на активите (с цел допълнителни постъпления от най-малко 200 милиона евро); реорганизиране на секторите под централното управление (с цел генериране на икономии в размер най-малко на 500 милиона евро); замразяване на номиналния размер на пенсиите; увеличаване на ефикасността на облагането на свободните професии с патентен данък (с цел допълнителни постъпления от най-малко 100 милиона евро); съкращаване на трансферите към публичните предприятия (с най-малко 800 милиона евро) след преструктурирането им; обвързване на помощите за безработни с проверка на имущественото състояние (с цел икономии от 500 милиона евро); набавяне на допълнителни постъпления от лицензирането на хазарта (най-малко 225 милиона евро от предоставянето на лицензи и 400 милиона евро от лицензни такси);“.
15.
В член 2, параграф 7 буква в) се заличава.
16.
В член 2, параграф 7 се добавят следните букви:
„г)
въвеждане на система за остойностяване на разходите за болнично лечение в зависимост от случаите, която да бъде използвана за целите на бюджетирането от 2013 г. нататък;
д)
актове за изпълнение на препоръките за оперативни мерки от първия етап на прегледа на функционирането на централната администрация и от пълния преглед на действащите социални програми;
е)
единният орган за възлагане на обществени поръчки започва дейността си, като разполага с необходимите ресурси за изпълнението на задачите и целите си и за упражняването на правомощията си съгласно плана за действие.“
Член 2
Настоящото решение влиза в сила в деня на нотификацията му.
Член 3
Адресат на настоящото решение е Република Гърция.
Съставено в Брюксел на 20 декември 2010 година.